Per Clausen (EL), 2009-01-22:
Der var et tidspunkt under den her debat, hvor man godt kunne få det indtryk, at hvis man ikke havde mindst en sygeplejerskeuddannelse, så skulle man passe meget på med at kaste sig ind i debatten.
Det har jeg overhovedet ikke - jeg er ikke i nærheden af det - og jeg har sådan set med stor omhu undgået at opholde mig på sygehuse de sidste 35 år.
Det er måske også meget sundt på baggrund af den debat, der har været her i dag.
Jeg vil nu alligevel godt fremføre nogle enkelte synspunkter om det forslag, der ligger.
Det første, jeg vil sige, er, at jeg jo på en eller anden måde synes, at det var lidt bemærkelsesværdigt, at sundhedsministeren refererede til, at det var sjette gang, det her forslag var fremme.
Så kunne jeg forstå, at bemærkningerne var de samme, det har simpelt hen været de samme i 7-8 år, går jeg ud fra, eller måske i hvert fald i 6 år.
Det interessante er, at man i bemærkningerne jo konstaterer, at der er meget store problemer, og at disse problemer ikke er løst, og så står der, hvordan man kan løse dem.
Så tænkte jeg på, at hvis det er sådan, at man år efter år fremsætter et forslag, hvor man sådan set helt korrekt beskriver en problemstilling, som ikke er løst, så kunne det jo godt være, at ministeren på et eller andet tidspunkt skulle overveje, om der kunne være noget i forslagets indhold, der måske kunne løse den udfordring, man står over for.
Det kan selvfølgelig godt være, at Socialdemokraterne har begået en fejl ved, at de har fremsat forslaget med for korte mellemrum, sådan at der ikke har været tid til at gøre det til regeringens og ministerens egen plan - det skal man jo somme tider åbne op for at der bliver tid til men det er sådan set det eneste.
Det kan godt være, at man kan gøre sig munter over, at forslaget genfremsættes mange gange, men hvis man ikke kan påvise, at det er fremsat på et fuldstændig ubegrundet grundlag, nemlig at den problemstilling, det beskriver, slet ikke eksisterer, så er det jo lidt vanskeligt at blive ved med at sige, at problemerne nok skal blive løst, at udfordringen nok skal blive løftet, at det i hvert fald er regionernes ansvar.
Det er jo ikke sådan, at vi her i Folketinget altid bare bliver ved med at sige, at det må kommunerne, det må regionerne tage sig af, uden at reagere, hvis der er noget, der ikke bliver løftet.
Jeg tror, vi må erkende, at uanset hvor meget vi lidt på skift prædiker decentralisering, så er der ikke nogen tvivl om, at man jo indimellem må tage det på sig at løfte en opgave.
Så vil jeg i øvrigt sige, at jeg tror, at en af de ting, der er interessant, når man snakker om hygiejne, og når man snakker om rengøring inden for sygehusområdet, jo er - og jeg ved godt, at rengøringen jo kun er en del af hygiejnen, så meget har jeg forstået både af det, jeg har læst, og af debatten - at der jo findes masser af standarder, for det er jo ligesom forudsætningen for at udlicitere, at man i meget udførlige detaljer har beskrevet arbejdet.
Så når nogle ligesom siger, at hvis man indfører de her hygiejnestandarder, så vil man tage friheden fra folk, så gælder det i hvert fald ikke de mennesker, der gør rent på sygehusene, for den frihed har de ikke.
Der er nemlig meget præcise beskrivelser af, hvordan de skal gøre rent.
Problemet er, at de jo kun i begrænset omfang er formuleret ud fra nogle hygiejnestandarder og i hvert fald ikke nogle fælles hygiejnestandarder, men ud fra en række andre kriterier og synspunkter.
Og jeg tror ikke, man afslører nogen stor hemmelighed ved at sige, at der indimellem har været en tilbøjelighed til, at man i forhold til udbud og rengøring har fokuseret meget på prisen, fordi man har ment, at de penge, som sygehusene havde, nok skulle bruges til noget andet og noget, som man mente var vigtigere.
Pointen her er jo, at jeg et eller andet sted har svært ved helt at forstå, hvad der er årsagen til, at man ikke fra regeringspartiernes side siger, at man sådan set er enig i, at man skal implementere den danske kvalitetsmodel, og at man i den sammenhæng også mener, at vi skal have nogle fælles hygiejnestandarder.
De skal danne udgangspunkt for det arbejde, man udfører ud på sygehusene.
Det synes jeg, i forhold til hvad vi ellers har af regelsæt osv. på det her område og på andre områder, ikke er særlig opsigtsvækkende.
Og måske er vi også tæt på det, i hvert fald hvis man, når man indfører den danske kvalitetsstandard, også i den sammenhæng vil lytte til, hvad de folk, som har arbejdet seriøst med det her, siger, nemlig at det skal kombineres med, at man indfører hygiejnestandarderne.
Desværre har jeg ikke så mange positive erfaringer at øse af, hvad angår, hvad man gør for at få regeringen til at støtte fornuftige og kloge beslutningsforslag.
Min erfaring går nærmest på det modsatte, så jeg kan ikke hjælpe Socialdemokraterne yderligere, men vi stiller selvfølgelig vores fire mandater til rådighed, hvis der skulle komme en afstemning.